**VAIKŲ PAŽANGOS IR PASIEKIMŲ VERTINIMO APRAŠAS**

Neatsiejama ugdymo dalis yra ugdytinių vertinimas. Vaiko pasiekimų vertinimas – tai nuolatinis informacijos apie vaiką, jo ugdymosi ypatumus ir daromą pažangą kaupimas, interpretavimas ir apibendrinimas. Vertinimas grindžiamas kasdieniu vaiko pažangos stebėjimu, skatinimu, grįžtamuoju ryšiu, aktyviu vaiko vaidmeniu šiame procese. Vertinimas atliekamas taip, kad garantuotų gerą vaiko savijautą ir skatintų ugdymą(si), tai yra padėtų vaikui išgyventi sėkmės jausmą, motyvuotų ugdytis.

Pagrindiniai vaiko pasiekimų vertintojai - auklėtojos. Vaiko pasiekimų vertinime taip pat dalyvauja tėvai(globėjai) ir patys vaikai. Vaikui pradėjus lankyti įstaigą, auklėtojos iš tėvų (globėjų) surenka informaciją apie vaiko pomėgius, jau turimus gebėjimus.

Ugdytinio daroma pažanga yra vertinama nuolat, pasirenkant vertinimo būdus ir metodus: stebėjimą, pokalbį, diskusiją, vaiko pasakojimus, jo darbelių ir veiklos analizę, garso, vaizdo įrašus, fotografiją ir kita.

Specialiųjų poreikių vaikų individuali ugdymosi programa ir numatomi pasiekimai sudaromi, remiantis gydytojo pediatro, miesto PPT išvadomis. Specialiųjų ugdymo(si) poreikių turinčių mokinių pažanga ir pasiekimai aptariami dalyvaujant specialistams. Vaiko vertinimo duomenys neviešinami, garantuojamas jų saugumas.

Ugdytinių pasiekimų įvertinimas vykdomas du kartus per mokslo metus:

 pirmą kartą - rugsėjo, spalio mėnesiais, antrąjį kartą - balandžio, gegužės mėnesiais. Palyginama ikimokyklinuko kalbos, bendravimo, elgesio situacijos, kūrybos darbeliai su pasiekimų žingsnių aprašymais (Ikimokyklinio amžiaus vaikų pasiekimų aprašas). Auklėtoja, remdamasi vaiko pasiekimų įrodymų analize, vaiko darbų aplanku, parengia pasiekimų diagramą. Pirmo vertinimo metu, nubrėžiama kreivė, kuri rodo individualius vaiko pasiekimų žingsnius 18-oje sričių. Auklėtoja įvertina, kurį žingsnį vaikas pasiekė, ir planuoja veiklą, skirtą kitam žingsniui pasiekti. Antrojo vertinimo metu, tame pačiame lape brėžiama kitos spalvos kreivė, kuri parodo vaiko pasiektus rezultatus mokslo metų pabaigoje.

Priešmokyklinukų pasiekimai du kartus metuose fiksuojami „OPA PA“ pasiekimų aplanke. Ugdymo(si) pasiekimai kaupiami ir dokumentuojami ir vaiko pasiekimų aplanke. Kartu su vaiku auklėtoja atrenka ir kaupia vaiko dailės ir kitus darbelius, rašytinės kalbos pavyzdžius. Taip pat aplanke kaupiami vaiko samprotavimai, idėjos, atsakymai į klausimus ar patys klausimai. Filmuota veikla, fotonuotraukos kaupiamos skaitmeninėse laikmenose.

Surinka medžiaga segama eilės tvarka, kuri aiškiai rodo vaiko daromą pažangą.

Tėvams teikiama informacija apie vaiko kasdienius, savaitinius, mėnesio ugdymo pasiekimus įvairiomis formomis: pokalbis, elektroninis laiškas, tėvų dienos, susirinkimai, vaikų darbų parodos, pasirodymai, vaiko pasiekimų aplankas, kurį tėvai gali keletui dienų parsinešti į namus.

Po kiekvieno įvertinimo (spalio, gegužės mėn.), du kartus metuose, apie ugdytinių pasiekimus visose ugdymosi srityse, vertybines nuostatas ir įgytus gebėjimus individualaus pokalbio metu informuojami tėvai ar globėjai.

Mokslo metų pabaigoje aplankas su vaiko darbais atiduodamas tėvams.

Vertinimo informacija naudojama:

ugdymo individualizavimui ir ugdymo tęstinumo užtikrinimui,

tėvų informavimui apie vaiko ugdymosi rezultatus,

 grupės vaikų pasiekimų apibendrinimui, ugdymo prioritetų numatymui ir tolesniam planavimui,

ikimokyklinio ir priešmokyklinio ugdymo programos įgyvendinimo analizei atlikti, ugdymo procesui tobulinti.

*Vaiko pasiekimų ir pažangos refleksija gerina vaiko ugdymosi kokybę.*